ครม.ไฟเขียวใส่เงินลงขันกองทุนเชียงใหม่ 4.77 พันล้านเหรียญ
ครม.อนุมัติ ข้อตกลงการจัดตั้งกองทุนริเริ่มเชียงใหม่ ร่วมทุนกว่า 4.77 พันล้านเหรียญสหรัฐ
26 ม.ค. 2553

ครม.อนุมัติ ข้อตกลงการจัดตั้งกองทุนริเริ่มเชียงใหม่ ร่วมทุนกว่า 4.77 พันล้านเหรียญสหรัฐ 
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) เมื่อวันที่ 26 มกราคม 2553 เห็นชอบตามที่กระทรวงการคลังเสนอ ข้อตกลงการจัดตั้งกองทุนริเริ่มเชียงใหม่ ไปสู่การเป็นพหุภาคี (Chiangmai Mai Initiative Multilateralisation : CMIM) โดยในส่วนของประเทศไทยต้องร่วมลงเงินสำรองเข้ากองทุนจำนวน 4.77 พันล้านเหรียญสหรัฐ และหลังจากนี้จะนำข้อตกลงดังกล่าวเข้าสู่การพิจารณาของรัฐสภาเพื่อขอความเห็นชอบต่อไป 
ทั้งนี้ ที่ผ่านมารัฐสภาได้มีมติเห็นชอบกรอบการเจรจาจัดตั้งกองทุน CMIM เมื่อวันที่  24-25 มีนาคม 2552 ซึ่งขณะนี้ประเทศสมาชิกอาเซียนบวก 3 จัดทำร่างความตกลงเสร็จสิ้นแล้ว เป็นไปตามหลักการที่ที่ประชุมรัฐมนตรีว่าการกระทรวงการคลังอาเซียนบวก 3 เมื่อเดือนพฤษภาคม 2552 ให้ความเห็นชอบ ในการจัดตั้งกองทุนที่มารองรับความผันผวนทางการเงินของกลุ่มสมาชิกอาเซียนบวก 3 ให้กู้ยืมจากกองทุนได้กรณีที่มีปัญหาดุลชำระการเงิน หรือขาดสภาพคล่องในระยะสั้น
นายวัชระ กล่าวว่า ขนาดและสัดส่วนของกองทุน กำหนดวงเงินไว้ที่ 120 พันล้านเหรียญสหรัฐ โดยแบ่งเป็นประเทศอาเซียน สมทบเข้ากองทุน 20% หรือ 24 พันล้านเหรียญสหรัฐ และกลุ่มประเทศอาเซียนบวก 3 ได้แก่ จีน ญี่ปุ่น เกาหลีใต้ สมทบ 80% หรือ 96 พันล้านเหรียญสหรัฐ โดยผู้ว่าการธนาคารกลางแต่ละประเทศจะลงนามในหนังสือยืนยันการสมทบเงินเข้ากองทุน ซึ่งจะมีผลเพียงภาระผูกพันธ์ยังไม่มีการโอนเงินสำรองระหว่างประเทศเข้ากองทุนจริง จนกว่าประเทศสมาชิกแสดงความต้องการกู้เงินจากกองทุน
สำหรับเงื่อนไขการขอกู้เงินจากกองทุน กลุ่มสมาชิกอาเซียนใหญ่ 5 ประเทศ ได้แก่ อินโดนีเซีย มาเลเซีย ฟิลิปปินส์ สิงคโปร์ และไทย รวมถึงฮ่องกง สามารถกู้ได้ 2.5 เท่าของวงเงินสมทบ ส่วนอีก 5 ประเทศที่เหลือ คือ บรูไน กัมพูชา ลาว พม่า และเวียดนาม เบิกได้ 5 เท่า ของวงเงินสมทบ เกาหลีใต้เบิกได้ 1 เท่า ส่วนจีนและญี่ปุ่นเบิกได้ 0.5 เท่าของวงเงินสมทบ
ทั้งนี้ การขอรับความช่วยเหลือจากกองทุน CMIM จะต้องได้รับการอนุมัติโดยคะแนนเสียงส่วนใหญ่ 2 ใน 3 จากที่ประชุมเจ้าหน้าที่อาวุโสกระทรวงการคลังและธนาคารกลาง และเบิกถอนในรูปธุรกรรมการแลกเปลี่ยนเงินเหรียญสหรัฐ และเงินสกุลท้องถิ่นของประเทศสมาชิก (Swap) 90 วัน